b'\n_START_ARTICLE_\nKymen Sanomat\n_START_SECTION_\nHistoria\n_START_PARAGRAPH_\nNykyinen Kymen Sanomat on syntynyt kolmen sanomalehden fuusiona. Kotkassa ilmestyneet vuonna 1902 perustettu Etel\xc3\xa4-Suomi ja 1905 perustettu Eteenp\xc3\xa4in (jatkaja Viikko-Eteenp\xc3\xa4in) yhdistyiv\xc3\xa4t vuodenvaihteessa 1989 sitoutumattomaksi Kotkan Sanomiksi. Vuonna 1991 Kotkan Sanomiin yhdistyi puolestaan Haminassa ilmestynyt keskustalainen Kymen Sanomat. Lehden nimeksi vaihdettiin t\xc3\xa4ss\xc3\xa4 yhteydess\xc3\xa4 Kymen Sanomat, ja t\xc3\xa4st\xc3\xa4 liitoksesta syntyneen Kymen Sanomien ensimm\xc3\xa4inen numero ilmestyi 30. syyskuuta 1991._NEWLINE_Eteenp\xc3\xa4in ja Etel\xc3\xa4-Suomen yhdistyess\xc3\xa4 1989 ne olivat levikilt\xc3\xa4\xc3\xa4n l\xc3\xa4hes yht\xc3\xa4 suuria. Johtava lehti oli Eteenp\xc3\xa4in, jonka levikki oli noin 20\xc2\xa0000, kun taas Etel\xc3\xa4-Suomella se oli vajaa 17\xc2\xa0000._NEWLINE_Etel\xc3\xa4-Suomi oli puoluekannaltaan kokoomuslainen vuoteen 1964 saakka ja sen j\xc3\xa4lkeen sitoutumaton. Vuodesta 1984 Etel\xc3\xa4-Suomi oli kuulunut Kouvolan Sanomien omistukseen ja lehte\xc3\xa4 painettiin Kouvolassa. Eteenp\xc3\xa4in taas oli sosiaalidemokraattinen._NEWLINE_Sanoma Lehtimedian maakuntalehdet Kymen Sanomat, Kouvolan Sanomat ja Etel\xc3\xa4-Saimaa siirtyiv\xc3\xa4t tabloidi-kokoon 9. huhtikuuta 2013._NEWLINE_Kymen Sanomat siirtyi huhtikuussa 2014 tehdyn esisopimuksen toteutuessa Sanoman omistuksesta L\xc3\xa4nsi-Savo-konserniin, kun Sanoma Lehtimedia Oy:st\xc3\xa4, Sanoman painoyhti\xc3\xb6ist\xc3\xa4 Saimaan Lehtipaino Oy:st\xc3\xa4 ja Lehtikanta Oy:st\xc3\xa4 ja L\xc3\xa4nsi-Savon omistamasta Etel\xc3\xa4-Savon Viestint\xc3\xa4 Oy:st\xc3\xa4 koottiin yksi yhti\xc3\xb6. Aluksi Sanoman omistus yhti\xc3\xb6st\xc3\xa4 on 49 prosenttia, mutta viiden vuoden kuluttua yhti\xc3\xb6 siirtyy kokonaan L\xc3\xa4nsi-Savolle.\n_START_SECTION_\nLiitteet\n_START_PARAGRAPH_\nKymen Sanomissa ilmestyi tiistaisin vuosina 1998\xe2\x80\x932009 Seepra-liite. Se oli Etel\xc3\xa4-Saimaan, Kouvolan Sanomien ja Kymen Sanomien yhteinen viikkolehti. Seepra keskittyi viihteeseen ja DVD-, elokuva- ja levyarvosteluihin. Lehdess\xc3\xa4 oli mukana my\xc3\xb6s viikon televisio-ohjelmatiedot._NEWLINE_Seepran lopettamisesta ilmoitettiin 12. tammikuuta 2009. Lehden julkaiseminen tabloid-liitteen\xc3\xa4 lopetettiin ja Seepran viimeinen numero ilmestyi 27. tammikuuta 2009. Lopettamisen syyksi kerrottiin, ett\xc3\xa4 Seepra ei ollut t\xc3\xa4ytt\xc3\xa4nyt siihen liitettyj\xc3\xa4 odotuksia. Lehden materiaalia on siirretty julkaistavaksi p\xc3\xa4\xc3\xa4lehteen.\n_START_SECTION_\nLevikki\n_START_PARAGRAPH_\nKymen Sanomien levikki on ollut laskussa ainakin 1990-luvun alusta l\xc3\xa4htien. Viel\xc3\xa4 vuonna 1992 Kymen Sanomien levikki oli 32 268 kappaletta, vuonna 2000 se oli laskenut 27 408 kappaleeseen. Levikki on laskenut hiljaisesti koko 2000-luvun ajan ja vuonna 2008 se lopulta alitti 25 000 kappaleen rajan. Vuonna 2013 Kymen Sanomien levikki painui alle 20 000 kappaleen.'